L’Escola d’Igualtat tanca la programació de maig amb la xarrada d’Agustín Zaragozá
2025-07-24

Dimarts que ve 21 de maig, la Casa de Cultura de Burjassot acollirà l’última activitat programada per al maig de l’Escola d’Igualtat de Burjassot. Es tracta d’una xarrada a càrrec de l’escriptor, filòsof i agent d’igualtat Agustín Zaragozá, la qual tindrà lloc a les 18.30 hores.

(Des)aprenent la masculinitat: pornografia i violència sexual és el nom de la xarrada amb la qual Agustín realitzarà una revisió de la construcció de la masculinitat hegemònica, parlarà de la prevenció del consum de la pornografia en xiquets i adolescents i aportarà ferramentes per a coeducar a l’aula, tot això amb l’objectiu de previndre i erradicar la violència sexual contra les dones.

L’Escola d’Igualtat de Burjassot se centra en tres línies principals d’acció: la promoció de la igualtat, la visibilització de la dona en tots els àmbits socials i la prevenció de la violència de gènere. És una gran ferramenta de formació en igualtat a tots els nivells i per a totes les edats.